

|  |
| --- |
| Poročilo o delu v letu2022 |
| POLICIJSKA UPRAVAMURSKA SOBOTA |
| PU MURSKA SOBOTAUlica arhitekta Novaka 5 9000 M. Sobota |



|  |  |
| --- | --- |
|  |  |

|  |  |
| --- | --- |
|  Številka:  | 0101-2/2023/18 (3G11-02) |
|  Datum:  | 31. 3. 2023 |

 Letno poročilo o delu

 Policijske uprave Murska Sobota

 za leto 2022

Murska Sobota, marec 2023

KAZALO:

[1. Značilnosti dela Policijske uprave Murska Sobota v letu 2022 2](#_Toc130373920)

[2. Temeljne dejavnosti 4](#_Toc130373921)

[2.1 Preprečevanje odkrivanje in preiskovanje kriminalitete 4](#_Toc130373922)

[2.2 Vzdrževanje javnega reda in zagotavljanje splošne varnosti ljudi in premoženja 5](#_Toc130373923)

[2.3 Zagotavljanje varnosti cestnega prometa 6](#_Toc130373924)

[2.4 Nadzor državne meje in izvajanje predpisov o tujcih 7](#_Toc130373925)

[3. Druge dejavnosti 8](#_Toc130373926)

[3.1 Policijsko delo v skupnosti 8](#_Toc130373927)

[3.2 Operativno-komunikacijska dejavnost 8](#_Toc130373928)

[3.3 Forenzična in kriminalistično tehnična dejavnost 8](#_Toc130373929)

[3.4 Raziskovalna, analitska in kriminalistično obveščevalna dejavnost 9](#_Toc130373930)

[3.5 Nadzorna dejavnost 9](#_Toc130373931)

[3.6 Spremljanje izvajanja policijskih pooblastil in ogrožanja policistov 9](#_Toc130373932)

[3.7 Reševanje pritožb 9](#_Toc130373933)

[3.8 Notranje preiskave 9](#_Toc130373934)

[3.9 Informacijska in telekomunikacijska dejavnost 10](#_Toc130373935)

[3.10 Kadrovske in organizacijske zadeve 10](#_Toc130373936)

[3.11 Izobraževanje, izpopolnjevanje in usposabljanje 10](#_Toc130373937)

[3.12 Finančno-materialne zadeve 10](#_Toc130373938)

[3.13 Mednarodno sodelovanje 11](#_Toc130373939)

[3.14 Odnosi z javnostmi 11](#_Toc130373940)

[3.15 Dejavnost specializiranih policijskih enot 11](#_Toc130373941)

**Statistika – priloga 1**

# Značilnosti dela Policijske uprave Murska Sobota v letu 2022

Policijska uprava Murska Sobota [v nadaljevanju PU MS] pokriva območje Pomurja, ki je najbolj severovzhodna in najbolj ravninska statistična regija. Meri 1.336 km2, v njej pa živi 5,4 % prebivalcev Slovenije[[1]](#footnote-1). Na km2 živi 86 prebivalcev s čimer se uvršča na 7 mesto med regijami, katerih je skupaj 12. Število prebivalcev znaša 114,540[[2]](#footnote-2).

Pomursko regijo sestavlja 27 občin. Največja med njimi, po številu prebivalcev, je Mestna občina Murska Sobota (18.547 prebivalcev), največja po površini pa je občina Moravske Toplice (144 km2). Najmanjša v regiji je občina Hodoš s 366 prebivalci in je druga najmanjša občina v Sloveniji.

Delo PU MS temelji na zagotavljanju ugodnih varnostnih kazalcev in pozitivne prepoznavnosti na vseh vsebinskih področjih policijskega poslanstva. Naš osnovni cilj - prebivalcem zagotoviti visoko stopnjo varnosti in krepiti njihovo zaupanje v policijo sta in morata biti dodana vrednost - perspektiva za prihodnost, brez katere ni uspešnega in učinkovitega policijskega dela.

Delo je bilo dinamično in izvedbo kot tako ocenjujemo pozitivno. Se pravi da smo v polni meri zagotavljali vse potrebno, da smo bili v pravem pomenu servis in podpora ljudem. Rezultati dela kažejo, da smo uspeli uresničiti veliko večino zastavljenih ciljev in realizirati zastavljene naloge, kar navsezadnje rezultira ugodna varnostna situacija v pomurski regiji.

Na področju kriminalitete je bilo v letu 2022 evidentiranih nekaj več kaznivih dejanj, kar je glede na leto 2021 in 2020, tretje največje število kaznivih dejanj v zadnjem petletnem obdobju. Preiskanost kaznivih dejanj je bila nad slovenskim povprečjem in smo že vrsto let v slovenskem vrhu. Po vsebinskih sklopih izstopajo premoženjski delikti, odklonska dejanja v povezavi z nasiljem, prepovedano prehajanje državne meje in spletne goljufije. Prav tako smo bili uspešni na področju prepovedanih drog, kjer smo med drugim zasegli rekordno količino hašiševega olja.

Število kršitev predpisov o javnem redu je bilo v letu 2022 manj kot preteklo leto. Primarni vzrok je bil konec covidnega obdobja in s tem konec določenih omejitev povezanih z omenjeno situacijo. Slednje je tudi prispevalo, da se je družabno in športno življenje vrnilo v polnem obsegu, kar je za policijo pomenilo več operativnih izzivov in aktivnosti. Zaradi hujših kršitev na športnih srečanjih smo izrekli več ukrepov, med drugim tudi prepoved udeležbe na prireditvah in prekinitev potovanja navijačem. Kot kraj storitve prekrškov javnega reda pa je izstopalo stanovanje.

Ena od prioritetnih nalog policije je in bo tudi v prihodnje preprečevanje in reševanje dejanj povezanih z nasiljem. Da smo bili aktivni in navsezadnje tudi v več primerih uspešni kaže delo "Medinstitucionalne skupine za preprečevanje nasilja v družini Pomurje". Skupina, v kateri ima vidno vlogo PU MS, je prejela vrsto priznanj za svoje delo, med drugim tudi prestižno Evropsko nagrado za socialne storitve (European Socila Services Awards 2022).

Stanje prometne varnosti na pomurskih cestah ni ugodno, kljub temu, da se je zmanjšalo število mrtvih v prometnih nesrečah. Ocena temelji na dejstvu, da se je povečalo število obravnavanih prometnih nesreč in število hudo telesno poškodovanih v prometnih nesrečah. Kljub številnim medijsko podprtim aktivnostim je bilo v nadzorih nad udeleženci v cestnem prometu ugotovljenih več kršitev veljavne zakonodaje predvsem s področja hitrosti, vožnje pod vplivom alkohola, neuporabi varnostnega pasu in uporabe naprav, ki zmanjšujejo vidno in slušno zaznavanje med vožnjo. Omeniti velja tudi promet več kot 1.800.000 tovornih vozil po pomurski AC in s tem povečano dinamiko policijskega nadzora.

Promet na mejnih prehodih, kjer se je sistematična mejna kontrola ukinila 1.1.2023 se je glede na leto prej povečal za polovico. Na zunanji meji z R Hrvaško je bilo zaradi ilegalnih prehodov obravnavanih manj tujcev. Število nedovoljenih vstopov tujcev na notranjih mejah, predvsem iz R Madžarske, se je v primerjavi z letom 2020 povečal za več kot petkrat. Na notranjih mejah in v notranjosti regije so policisti intenzivno in uspešno izvajali izravnalne ukrepe. Glavni nosilec danih aktivnosti je bila PPIU, v okviru katere je bila tudi ustanovljena skupina za ciljno in sistematično delo glede tujske problematike. V varovanje zunanje schengenske meje smo poleg policistov v vsakodnevnih patruljah vključevali še pomožne policiste in pripadnike slovenske vojske.

Osnova policijskega dela je preventiva in sodelovanje, kar se odraža v zaupanju ljudi do našega dela. Ob tem je potrebno izpostaviti dobro sodelovanje z vsemi notranjimi, kot zunanjimi institucijami, varnostnimi partnerji doma in v tujini ter madžarsko narodnostno manjšino in romsko skupnostjo. V sodelovanju s slednjimi, kot tudi samostojno smo povečali preventivne aktivnosti, katerih osnovni namen je bil ozaveščanje in krepitev samozaščitnega ravnanja.

Prav tako smo namenili veliko pozornosti pozitivni prepoznavnosti in solidarnosti. Skupaj z EHO in MO M. Sobota je bil organiziran dobrodelni koncert s policijskim orkestrom, sodelovali smo v humanitarni akciji - vojna v Ukrajini in drugih humanitarnih dejanjih ter na ta način pomagali ljudem v stiski, organizirali smo tradicionalno športno srečanje PU MS in športno srečanje štirih Policijskih uprav (skupaj s PU Maribor, PU Varaždin in PU Čakovec) itd...

Ob operativnem delu se je veliko pozornosti in aktivnosti tudi namenjalo zaposlenim, ki so največje bogastvo institucije in zdravi delovni klimi. Za PU MS je bilo dano še posebej izziv, saj je povprečna starost zaposlenih blizu 50 let. Izzive smo med drugim uspešno premagovali in reševali ob izvedbi evropsko nagrajenega projekta Varna in zdrava delovna mesta, kot tudi s promocijo poklica policista. Delo policistov in predstavitev opreme je bila med drugim tudi predstavljena na sejmu v Gornji Radgoni.

Dodani produkt vse danih aktivnosti pa je bilo rojstvo in izdaja 1. številke internega spletnega časopisa - Moder.si.

Tudi v prihodnje si pomurski policisti želimo, da skupaj z državljani še naprej razvijamo trdne temelje za skupno varnost vseh nas in družbe kot celote.

# Temeljne dejavnosti

##  Preprečevanje odkrivanje in preiskovanje kriminalitete

V letu 2022 je bilo zaznanih dobrih deset odstotkov več kaznivih dejanj premoženjske kriminalitete, kar pa je še vedno manj kot je petletno povprečje. V petletnem obdobju je bilo v letu 2022 obravnavanih najmanj kaznivih dejanj, ki so jih storili mladoletniki. Zaznali smo rahlo povečanje kaznivih dejanj zoper življenje in telo, ki vendar ne presegajo petletnega povprečja. Od najhujših kaznivih dejanj s tega področja dela, smo obravnavali en primer umora. S poglavja zoper spolno nedotakljivost je bilo obravnavanih skoraj enako število kaznivih dejanj kot leto pred tem, največji porast v petletnem obdobju zaznamuje kaznivo dejanje spolnega nasilja. S poglavja zoper zakonsko zvezo, družino in otroke zaznavamo rahel porast kaznivih dejanj, vendar je število obravnavanih kaznivih dejanj manjše, kot je petletno povprečje. V petletnem povprečju ostaja tudi število obravnavanih kaznivih dejanj nasilja v družini, ki se je v letu 2022 sicer letos rahlo povečalo.

Poudarki za leto 2022:

Število vseh KD: 1.757

Preiskanost KD: 65,7 %

KD Spolno nasilje: 6

KD Nasilje v družini: 103

KD mladoletniki: 23

KD ogrožanje varnosti: 138

Število podanih kaznivih dejanj gospodarske kriminalitete v letu 2022 je pod povprečjem zadnjih petih let. Delež gospodarske kriminalitete v primerjavi s celotnim deležem vseh kaznivih dejanj je na najnižjem nivoju v zadnjih desetih letih. Razlogi so predvsem v izrazitem zmanjšanju kaznivih dejanj kršitev temeljnih pravic delavcev in spremembi kazenskega zakonika pri navedenem kaznivem dejanju. S kaznivimi dejanji gospodarske kriminalitete je bila povzročena škoda precej nižja od povprečja zadnjih desetih let in predstavlja le 63,8 % vse povzročene škode s kaznivimi dejanji.

V okviru kaznivih dejanj gospodarske kriminalitete je bilo obravnavanih največ kaznivih dejanj ponareditev ali uničenje poslovnih listin, sledijo ponarejanje denarja, poslovne goljufije, goljufije, kršitve temeljnih pravic delavcev in uporaba ponarejenega negotovinskega plačilnega sredstva. Zaradi povečanja števila kaznivih dejanj, ki se obravnavajo v okviru gospodarske kriminalitete izstopajo spletne goljufije.

Število zaključenih finančnih preiskav po ZKP se je povečalo v primerjavi s predhodnim letom in je precej nad povprečjem zadnjih petih let. Število podanih pobud je največje v zadnjih petih letih. Podanih je bilo devet pobud, vse ostale finančne preiskave pa so bile zaključene s poročilom.

V letu 2022 ni bila podana nobena kazenska ovadba za kazniva dejanja korupcijske kriminalitete. Zmanjšalo se je število kaznivih dejanj obravnavanih na podlagi Zakona o odgovornosti pravnih oseb, v primerjavi z letom poprej, prav tako pa je pod povprečjem zadnjih desetih let.

Na področju organizirane kriminalitete so kriminalisti največ pozornosti namenili preiskovanju kaznivih dejanj prepovedanega prehajanje meje ali ozemlja države, katerih število se je povečalo. Pri tem je bilo ugotovljeno, da so storilci osebe, ki ne izpolnjujejo pogojev za vstop, v R Slovenijo največkrat pripeljali iz R Madžarske. Prav vsi obravnavani storilci kaznivih dejanj so bili tujci, prevladovali so Romunski državljani, zoper vse pa je bil odrejen pripor.

Število odkritih kaznivih dejanj v zvezi s prepovedanimi drogami se je zmanjšalo, pri tem pa je bilo odkritih 11 nasadov prepovedane rastline konoplja in trije prirejeni prostori za gojenje le te. Povečalo se je število zasegov različnih vrst prepovedanih drog in s tem podanih obdolžilnih predlogov zoper kršitelje. V letu 2022 smo zabeležili eno smrt, ki jo lahko povezujemo kot posledico uporabe prepovedanih drog.

Glede na prejšnja leta je bilo obravnavanih primerljivo število kaznivih dejanj Nedovoljene proizvodnje in prometa orožja ali eksploziva ter povzročitve splošne nevarnosti, manjše število izsiljevanj ter eno kaznivo dejanje ugrabitve. Glede na prejšnje leto se je povečalo število unovčitev ponarejenega denarja.

##  Vzdrževanje javnega reda in zagotavljanje splošne varnosti ljudi in premoženja

Trend števila kršitev predpisov o javnem redu se je v letu 2022 zmanjšal. Glavni razlog je konec določenih omejitev povezanih z omenjeno boleznijo ter ukrepanja po Zakonu o nalezljivih boleznih (ZNB).

Poudarki za leto 2022:

Število vseh kršitev: 2.032

Število kršitev po ZJRM: 1.279

Kršitve v stanovanju: 538

Število požarov: 79

Na področju Zakona o varstvu javnega reda in miru [v nadaljevanju ZJRM-1] se v letu 2022 beleži porast kršitev. Največ kršitev je bilo obravnavanih po členu 6/1 ZJRM-1, izzivanje ali spodbujanje k pretepu. Ob storitvi prekrška je bilo za 17 % več oseb pod vplivom alkohola kot leto prej. Policisti so obravnavali več kršitev drugih predpisov o javnem redu in v kolikor v letu 2020 in 2021 ne upoštevamo ukrepov po ZNB, lahko povemo, da se je obravnavalo v letu 2022 največ drugih predpisov v desetletnem obdobju. Največ je bilo ugotovljenih kršitev glede Zakona o javnih zbiranjih, Zakona o zaščiti živali, Zakona o prijavi prebivališča, Zakon o proizvodnji in prometu s prepovedanimi drogami, Zakon o osebni izkaznici, Uredba o odpadkih, Zakon o varstvu okolja, Zakona o omejevanju uporabe tobačnih in povezanih izdelkov, Zakona o nalogah in pooblastilih policije in Zakon o orožju. Največ kršitev javnega reda in miru je bilo obravnavanih v stanovanjih, sledijo na cesti, ulici, trgu, gostinskih objektih, ter na javnih shodih in prireditvah.

Prekrški nasilja v družini po določbah ZJRM-1 po 6/4 v povezavi s 6/1, 6/2 in 6/3 so v porastu, saj jih je bilo obravnavanih za 2 % več kot leto prej. Policisti so izrekli več ukrepov prepovedi približevanja določeni osebi, kraju ali območju v primerjavi z letom 2021. Pri obravnavanih dogodkih nasilja v družini ugotavljamo, da so najpogostejši vzroki nasilja v družini alkoholiziranost, ljubosumje, brezposelnost, izsiljevanje za denar in psihične motnje. Policisti pri delu uporabljajo Opomnik za delo policistov, ki služi kot pripomoček za delu pri opisanih varnostnih dogodkih.

Na območju PU MS deluje skupina "Medinstitucionalna skupina za preprečevanje nasilja v družini Pomurje", ki jo sestavljajo strokovne uslužbenke CSD Pomurje, uslužbenci PU MS in uslužbenka - psihologinja ZD Murska Sobota, Centra za duševno zdravje odraslih. Skupina je opravila številna predavanja v raznih institucijah z namenom ozaveščanja javnosti o posledicah nasilja, o postopkih obravnave nasilja pred državnimi organi, o možnih načinih pomoči s strani vladnih in nevladnih organizacij ter o nujnosti prijave nasilja, ipd. V letu 2022 je omenjena skupina prestižno Evropsko nagrado za socialne storitve (European Socila Services Awards 2022).

Opravljenih je bilo več varovanj javnih zbiranj in sicer je bilo varovanih več javnih prireditev in manj javnih shodov. Eden od razlogov, da se je varovalo večje število javnih prireditev je igranje NŠ Mura v 1. slovenski nogometni ligi, ter sodelovanje NŠ Mura na kvalifikacijskih nogometnih tekmah za evropske pokale, ki so bile odigrane v Murski Soboti. Zaradi hujših kršitev na nogometnih tekmah je bilo izrečenih več ukrepov prepovedi udeležbe na športnih prireditvah ter ukrep prekinitev potovanja. Varovane so bile nekatere pripravljalne nogometne tekme domačih in tujih klubov ter varovanje nogometnih tekem v nižjih ligaških tekmovanjih. Za učinkovitejše ukrepanje na športnih prireditvah, je pri varovanju prireditev in spremljanju navijačev sodelovala Posebna policijska enota [v nadaljevanju PPE] PU MS.

Število intervencij je nekoliko nižje kot v preteklem petletnem obdobju.

V skladu s predpisi je bila zagotovljena pomoč državnim organom, gospodarskim družbam in zavodom ter drugim organizacijam in posameznikom z javnimi pooblastili, kadar so se jim državljani pri opravljanju nalog iz njihove pristojnosti fizično upirali ali je bilo pričakovati njihovo upiranje. Na področju nesreč in drugih dogodkov je bilo obravnavanih enako število dogodkov, največ je bilo obravnavanih požarov in delovnih nezgod ali nesreč pri delu. V izvedenih iskalnih akcijah so bile najdene vse osebe.

PU MS je opravljala naloge tudi z večetnično skupnostjo v Pomurju, z Madžarsko manjšino, Romsko skupnostjo. Izvedene so bile številne aktivnosti od mediacij med sprtimi romskimi družinami, intervencij v Romskih naseljih do proaktivnega delovanja ter sodelovanja v Radijskih oddajah Radio Romic v radijski oddaji "VI sprašujete, policija odgovarja" in pisanje člankov za romski časopis Romano Them.

Izvajale so se naloge na podlagi Akcijskega načrta za vzdrževanje javnega reda in miru na območjih z večetnično skupnostjo in naloge v zvezi Akcijskega načrta za implementacijo usmeritev MNZ št. 0602-31/2021/1 do preklica.

##  Zagotavljanje varnosti cestnega prometa

Stanje prometne varnosti na območju PU MS ni ugodno, kljub temu, da se je zmanjšalo število mrtvih v prometnih nesrečah. Splošna ocena stanja temelji na dejstvu, da se je povečalo število obravnavanih prometnih nesreč in število hudo telesno poškodovanih v prometnih nesrečah. V prometnih nesrečah s smrtnim izidom sta bila udeležena voznika enoslednih motornih vozil in voznik tovornega vozila. Zaskrbljujoč je podatek o deležu alkoholiziranih povzročiteljev prometnih nesreč, kateri se povečuje, predvsem v prometnih nesrečah s telesnimi poškodbami in materialno škodo.

Poudarki za leto 2022:

Število kršitev: 28.356

Pozitiven alkotest: 914

Št. pridržanj do iztreznitve: 29

Število prometnih nesreč: 907

Št. mrtvih v prometnih nesrečah: 3

Št. prometnih nesreč s pobegom: 160

V preteklem letu je bilo na območju PU MS obravnavanih več prometnih nesreč kot leto prej, prav tako so se povečale posledice v prometnih nesreč s telesnimi poškodbami. Obravnavanih je bilo manj prometnih nesreč z zapustitvijo kraja kot leto poprej.

Kot primarni vzrok za nastanek prometnih nesreč še vedno izstopa vožnja z neprilagojeno hitrostjo. Pri nadzoru cestnega prometa je bil velik poudarek na nadzoru večkratnih kršiteljih cestno prometnih predpisov. Ena od prioritetnih nalog pri nadzoru nad udeleženci v cestnem prometu je bila dana ugotavljanju vožnje pod vplivom alkohola, kjer smo policisti v primeru ugotovljene kršitve ukrepali v skladu z veljavno zakonodajo in ob izpolnjenih zakonskih pogojih odredili pridržanje ali odstopili od pridržanja. Pri nadzoru nad udeleženci v cestnem prometu je bilo ugotovljenih več kršitev veljavne zakonodaje predvsem s področja hitrosti, vožnje pod vplivom alkohola, neuporabi varnostnega pasu, uporabi naprav, ki zmanjšujejo vidno in slušno zaznavanje med vožnjo in nepravilnosti pri vožnji tovornih vozil.

V spletni aplikaciji "Predlagaj prometno kontrolo" je bilo podanih manj pobud kot leto poprej, nobena pobuda pa ni bila zavrnjena. Pri zagotavljanju varnosti cestnega prometa je bila upoštevana Direktiva Evropske komisije o varnosti v cestnem prometu in Resolucija o nacionalnem programu varnosti v cestnem prometu za obdobje 2013 - 2022. PU MS je naloge načrtovale in izvajale na tistih področjih prometne varnosti, ki so bila najbolj problematična (hitrost, alkohol, varnostni pas, uporaba naprav, ki zmanjšujejo voznikovo sposobnost za zaznavanje in nadzor vozil na slovenskem avtocestnem križu – Pomurska avtocesta). Izvedene so bile številne, medijsko podprte poostrene nadzore prometa, s področja omejitev hitrosti, psihofizičnega stanja udeležencev v cestnem prometu, uporabe varnostnih pasov, zaščitne čelade in varstva voznikov enoslednih motornih vozil.

##  Nadzor državne meje in izvajanje predpisov o tujcih

Promet potnikov, osebnih vozil in avtobusov na mejnih prehodih, kjer se je sistematična mejna kontrola ukinila s 1. 1. 2023, se je napram letu prej povečal za polovico. Najbolj se je povečalo število avtobusov. Na mejnih prehodih je bilo število zavrnjenih tujcev podobno kot leto prej (prevladovali so državljani BiH, Kosova in Srbije). Ponarejenih listin ni bilo odkritih, beležilo pa smo en primer zasega prepovedanih petard in manjše količine prepovedane droge.

Poudarki za leto 2022:

Promet potnikov: 2.311.147

Št. nedovoljenih prehodov čez DM: 229

Št. izmikanj mejni kontroli: 15

Št. vrnjenih oseb TVO: 49

Na zunanji meji z Hrvaško so policisti zaradi ilegalnih prehodov obravnavali za 14 odstotkov manj oseb. Največ je bilo obravnavnih državljanov Afganistana in Iraka. Velika večina problematike je bila vezana na območje PP Ljutomer, kateri so prijeli oz. izvedli postopke za več kot 70 odstotkov vseh prijetih oseb, ki ilegalno vstopile v Slovenijo.

Na notranjih mejah so policisti intenzivno izvajali izravnalne ukrepe, predvsem na Pomurski avtocesti A5 in na ostalih območjih ob slovensko - madžarski in slovensko - avstrijski meji. Razlog navedenega je tudi veliko število prijetih tujcev, ki so nedovoljeno vstopili iz Madžarske. Na območju celotne Slovenije je bilo prijetih za enkrat več tujcev, ki so prišli iz Madžarske nedovoljeno, kot leto prej, več kot polovica pa je bila prijeta na PU MS.

Število nedovoljenih vstopov tujcev na notranjih mejah, predvsem iz Madžarske, se je drugače v primerjavi z letom 2020 povečalo za več kot petkrat. Navedeno potrjuje preusmerjanje toka ilegalnih migracij iz Zahodnega Balkana v smeri Srbije, Romunije, Madžarske in naprej. Prevladovali so državljani Maroka in Bangladeša. Število odkritih primerov nedovoljenega prebivanja tujcev je primerljivo z letom prej, še vedno pa je največ kršiteljev državljanov Moldavije.

Tuji varnostni organi so nam, na podlagi sporazumov o vračanju oseb in nacionalnih predpisov, vrnili za tretjino manj tujcev, kar je kazalo na dobro delo pri varovanju zunanje in notranje meje. Tujim varnostnim organom smo pa vrnili enkrat manj tujcev kot leto prej. Od prijetih, ki so prišli iz Hrvaške, smo jih vrnili le desetino, leto prej pa četrtino. Razlog je enormno povečanje podanih namer za mednarodno zaščito.

#  Druge dejavnosti

##  Policijsko delo v skupnosti

Na področju izvajanja strategije policijskega dela v skupnosti in preventive so se na PU MS v letu 2022 izvedli projekti in aktivnosti, katerih glavni namen je bil izboljšanje in krepitev zaupanja v policijo in policijsko poslanstvo ter ozaveščanje ljudi o varnosti.

Število preventivnih aktivnosti se je v letu 2022 v primerjavi z letom prej povečalo za 15,9 odstotkov, in sicer je bilo izvedenih 486 preventivnih aktivnosti (422). Tako lahko zapišemo, da smo po število izvedenih preventivnih aktivnosti prišli na pred covidno obdobje. Nadaljevali smo z izvajanjem ustaljenih državnih in regionalnih projektov. V mesecu februarju je potekal preventivni projekt Akademija detektiva Frančeka v Termah Banovci, v mesecu avgustu pa je bila izvedena predstavitev opreme in dejavnosti na sejmu AGRA v Gornji Radgoni.

Več poudarka je bilo dano preventivnemu delo v zvezi z romsko skupnostjo, saj je bilo izvedenih kar nekaj preventivnih aktivnosti v sodelovanju z romsko skupnostjo. Pri tem velja izpostaviti Romski tabor v Murski Soboti, katerega so se udeležili tudi romi iz Krškega, CSD krško in policist VPO iz PP Krško. Omenite velja tudi sodelovanje v Evropskem tednu mobilnosti v aktivnostih, ki so bile izvedene v večih občinah v Pomurju.

Kot pozitivno gre tudi izpostaviti sodelovanje na visokem nivoju z vsemi zunanjimi institucijami in varnostnimi partnerji ter madžarsko narodnostno manjšino in romsko skupnostjo.

##  Operativno-komunikacijska dejavnost

Na interventni številki 113 Operativno komunikacijskega centra [v nadaljevanju OKC] je bilo sprejetih 28.563 (26.613) klicev državljanov. Od tega je bilo 12.984 (12.654) interventnih klicev, ki so zahtevali prihod policistov na kraj dogodka. Interventni klici zajemajo 45,5 % (47,5 %) vseh klicev na interventno številko 113. Povprečni čas sprejema klica (čas od klica na interventno številko 113 do odziva na klic) je znašal 6,6 sekund (6,6 sekund). 93,2 % (93,8 %) klicev je bilo sprejetih v prvih dvanajstih sekundah. Po sprejetih interventnih klicih je bilo na kraj dogodka napotenih 15.508 (14.154) policijskih patrulj.

Povprečni reakcijski čas policijskih patrulj (čas od klica na 113 do prihoda policistov na kraj dogodka) je za nujne interventne dogodke znašal 11 minut in 21 sekund (11 minut in 46 sekund).

Obveščanje je potekalo v skladu s pravili o obveščanju in periodičnem poročanju v policiji. OKC je v 290 (385) primerih obveščal predstojnike, v 592 (564) druge policijske enote in v 6.598 (6.775) primerih, glede na vrsto dogodka, tudi druge organe in organizacije (preiskovalne sodnike, državne tožilce, regijski center za obveščanje, vzdrževalce cest, vlečne službe in drugo).

##  Forenzična in kriminalistično tehnična dejavnost

Število opravljenih ogledov na PU MS se je nekoliko zmanjšalo v primerjavi s preteklim petletnim obdobjem. Je pa bilo, zaradi zagotavljanja večje strokovnosti pri opravljenih ogledih, nekoliko več opravljenih ogledov s strani kriminalističnih tehnikov OKT SKP PU MS. Glede na zmanjšanje ogledne dejavnosti je bilo tudi kriminalistično tehnično obdelanih četrtino manj osumljenih. Nekoliko več je bilo identificiranih sledov.

Pri zaprosilih za preiskave na oddelkih za kriminalistično tehniko je zaznan padec zadev z zavarovanimi sledovi papilarnih črt, DNK sledovi in sumljivimi dokumenti. Povečalo pa se je število zadev z zavarovanimi sledovi obuval, drog in sorodnih snovi, sledovi orodja ter orožja.

##  Raziskovalna, analitska in kriminalistično obveščevalna dejavnost

Z namenom spremljanja varnostnih razmer, predvsem na temeljnih področjih dela Policije (kriminaliteta, vzdrževanja javnega reda, varnost cestnega prometa, mejne zadeve in tujci), se praviloma vsakodnevno spremljajo informativni zapisi dogodkov in pojavov v pregledovalniku DDOKC PU MS, kakor tudi objave v medijih. Poleg tega so se izvajali periodični pregledi dela za različna obdobja s podporo statističnih podatkov iz policijskih evidenc.

Na področju kriminalistično obveščevalne dejavnosti je bilo v letu 2022 napisanih za 2 % manj operativnih informacij v primerjavi z letom 2021.

Število analitskih izdelkov se je v zadnjem letu zmanjšalo, je pa vedno več zaprosil za izdelavo različnih analitskih izdelkov s strani Policijskih postaj. Kvaliteta analitskih izdelkov je na visokem nivoju in v pomoč preiskovalcem.

##  Nadzorna dejavnost

V skladu s Pravili za izvajanje nadzorov v policiji so za nadzor pooblaščeni delavci PU MS izvedli splošni nadzor na PPIU Murska Sobota. Ocena nadzora je bila, da je delo v enoti potekalo skladno s predpisi, strokovno in učinkovito, kljub ugotovljenim pomanjkljivostim na nekaterih delovnih področjih. Zaradi ugotovljenih manjših nepravilnostih se nadzorniki niso odločili za ponovni nadzor.

V letu 2022 so za nadzor pooblaščeni delavci izvedli 44 (41) strokovnih nadzorov. Ugotovitve nadzorov so pokazale, da je kakovost policijskega dela na PE dobra. Kot nepravilnosti in pomanjkljivosti pri nadzorih dela PE je bilo ugotovljeno predvsem nedosledno izvajanje različnih navodil in usmeritev za delo. PU MS je namenjala veliko pozornosti izvajanju strokovnih pomoči, na tistih področjih dela, kjer se je na podlagi spremljanja problematike in operativnih analiz ugotavljalo, da je to smotrno in potrebno.

##  Spremljanje izvajanja policijskih pooblastil in ogrožanja policistov

V letu 2022 je delovna skupina za obravnavo ogroženih uslužbencev policije obravnavala 6 ogroženih uslužbencev PU MS z nizko stopnjo ogroženosti, enega uslužbenca PU Celje z nizko stopnjo ogroženosti, ki prebiva na območju PU MS in enega uslužbenca PU Ljubljana s srednjo stopnjo ogroženosti, ki prebiva na območju PU MS. Člani delovne skupine so se skupno sestali na 9 obravnavah groženj, eni seji in enem sestanku, prav tako so izvedli 3 kontrole izvajanj ukrepov varovanja.

##  Reševanje pritožb

Število pritožb na postopke policistov na območju PU MS se je v letu 2022 v primerjavi s preteklim letom povečalo z 30 na 35. V omenjenem letu je bilo rešenih 37 pritožb, in sicer 3 iz leta 2021. 16 pritožb je bilo zaključenih brez obravnave, 12 pritožb je bilo v reševanju v pomiritvenem postopku, 1 pritožba pa se je reševala na senatu, vendar je bila podana v letu 2021. V 7 primerih se pritožbe v pomiritvenih postopkih niso zaključile uspešno, 5 primerov pa je bilo uspešno zaključenih. V preteklem letu so bila vsa ravnanja policistov skladna s predpisi. Glede na področje dela je bilo največ pritožb podanih na področju cestnega prometa, sledi področje kriminalitete in področje javnega reda in miru. Največ pritožbenih razlogov je bilo zaradi komunikacije in uporabe pooblastil.

##  Notranje preiskave

V letu 2022 je PU MS obravnavala 8 kaznivih dejanj, ki jih je bilo osumljenih 9 policistov (uradnih oseb). V večini primerov PO SDT ni ugotovilo razlogov za sum, da je bilo prijavljeno kaznivo dejanje, ki se preganja po uradni dolžnosti. Nekaj zadev še ni zaključenih. V letu 2022 nismo podali predloga za izredno odpoved pogodbe o zaposlitvi. Dvema uslužbencema policije je bila zaradi kršitev obveznosti iz delovnega razmerja izdano pisno opozorilo pred redno odpovedjo pogodbe o zaposlitvi in dvema uslužbencema policije je bilo zaradi težje kršitve obveznosti iz delovnega razmerja izrečen disciplinski ukrep.

##  Informacijska in telekomunikacijska dejavnost

Opravljena je bila zamenjava TETRA postaj s sodobnejšimi. Na vseh PP (razen PP in PPP MS) so bili zamenjani fiksni telefonski aparati s SIP telefoni. Dokončana je bila posodobitev video nadzornega sistema na PP MS. Na EVSP Murska Sobota je bil prenovljen celoten video nadzorni sistem. Posodobljene - zamenjane so bile delovne postaje na PPIU Murska Sobota, na PP Gornji Petrovci, na PP in PPP Murska Sobota, na PP Gornja Radgona in na PMP Petišovci. Na NOE PU MS so bili razdeljeni dodatni monitorji. Za uporabo aplikacije e-policist so bili na PPP Murska Sobota, PP Murska Sobota, PP Gornja Radgona, PP Ljutomer, PP Gornji Petrovci in PP Lendava razdeljeni dodatni prenosni računalniki Lenovo Yoga. Na javnih prireditvah je bilo izvedenih 5 (1) varovanj z video nadzornim snemanjem kršitev javnega reda.

## Kadrovske in organizacijske zadeve

Na dan 31. 12. 2022 je bilo sistemiziranih 653 delovnih mest, od tega je bilo zasedenih 510 vseh delovnih mest ali 78 % . Vseh sistemiziranih uradniških delovnih mest je bilo 550 ter 103 strokovno tehničnih delovnih mest.

Delovno razmerje je prenehalo petim javnim uslužbencem, štirje pa so bili premeščeni na druge PU oz. GPU. Na novo smo zaposlili dva javna uslužbenca, šest pa jih je bilo premeščenih iz drugih PU.

## Izobraževanje, izpopolnjevanje in usposabljanje

V letu 2022 je bilo na različne oblike usposabljanj napotenih 2.501 (1.555) javnih uslužbencev. Na skupne oblike usposabljanj je bilo napotenih 1.459 (797), na lastne oblike 971 (704), na individualne oblike 20 (14), na vsa ostala usposabljanja pa 51 (60) JU.

Šolanje na Višji policijski šoli je od leta 2013 do konca leta 2022 zaključilo 45 policistov, 11 pa jih je še na šolanju.

V letu 2022 je vadba praktičnega postopka in samoobrambe (PPSA) na PU MS potekala na podlagi izvedbenega načrta, ki ga je izdelala GPU. Poleg tem, ki so bile določene v izvedbenem načrtu so bile dodane tudi lastne teme, ki so bile izbirane glede na operativne potrebe in problematiko.

## Finančno-materialne zadeve

Z internim finančnim načrtom je bilo na PU MS za kritje materialnih stroškov (proračunska postavka PP 5572 - redni materialni stroški) odobreno 914.000.00 (738.000,00). Dejanska poraba na tej postavki je bila 856.652,58 evrov (754.842,97) .

Za kritje materialnih stroškov za mejne prehode na zunanji meji (proračunska postavka PP 5861) je bilo odobreno 66.100,00 evrov(57.400,00). Dejanska poraba je bila 63.797,08 EUR (57.525,70)

Za izvajanje temeljne policijske dejavnosti je PU MS bilo na PP 1226 odobrenih 40.000,00 evrov (38.700,00), kjer smo porabili 46.964,13 evrov (43.815,56). Posebna sredstva za izvajanje kriminalistične dejavnosti na PP 1236 so nam bila odobrena v višini 13.500,00 evrov (7.600,00), kjer pa je poraba znašala 4.799,24 evrov (6.920,80). Z dejavnostjo kuhinje smo dosegli realizacijo prihodkov v višini 26.202,10 evrov (19.663,81).

Za nujna vzdrževalna dela na PP 5572, konto 4020 je bilo po IFN za PU MS v letu 2022 odobrenih 120.000,00 evrov (84.000,00 evrov) od tega je bilo porabljenih 91.682 evra (70.727 evrov). Navedena sredstva so bila porabljena za odpravljanje poškodb v zgradbah obenem pa so bile periodično pregledane zgradbe in zbrani podatki za potrebna nujna vzdrževalna dela. Vsa vzdrževanja so predstavljala materialna vlaganja, ki ohranjajo uporabno vrednost zgradb ves čas njihove uporabe. Izvedeni so bili posegi in dela za njihovo varno in trajno uporabo. Pri tem se je ves čas sledilo tehnološkim inovacijam in rešitvam na področju energetske učinkovitosti.

Posebna skrb se je namenila vzdrževanju vozil ter skrbi za tehnično brezhibnost vozil in varno delovanje vozil.

## Mednarodno sodelovanje

PU MS uspešno in učinkovito sodeluje s tujimi varnostnimi organi. V zvezi operativne problematike je bilo v letu 2022 skupno opravljenih večje število operativnih sestankov s tujimi varnostnimi organi. Zaradi omejitvenih ukrepov za preprečevanje bolezni Covid-19 je v začetku leta sodelovanje potekalo tudi preko telefonske in elektronske komunikacije. Sodelovanje s tujimi varnostnimi organi že več let poteka zelo dobro in korektno, komunikacija pa je potekala hitro in učinkovito.

## Odnosi z javnostmi

PU MS je zagotavljala sprotno in objektivno obveščanje notranje in zunanje javnosti z varnostnimi razmerami in delom policistov po vseh razpoložljivih komunikacijskih kanalih.

Na intranetni strani PU MS so bili objavljeni prispevki o delu policistov in dogodkih na PU, promociji zdravja, kadrovskih zadevah in zahvale. Na Facebook profilu PU MS so bila sproti objavljena obvestila s preventivnimi in operativnimi vsebinami.

Promocija poklica policista in šolanje na Višji policijski šoli je zaradi epidemije v začetku leta potekalo v spletni obliki. Organizirana je bila Zoom predstavitev. V jesenskem času pa je bila promocija poklica dijakom Srednjih šol predstavljena v obliki predavanj in tržnic poklicev.

Protokolarne aktivnosti so bile povezane z organizacijo slovesnosti ob dnevu policije in sprejemi različnim predstavnikov domačih in tujih institucij.

V minulem letu je PU MS prejela 24 zahval policistom, poslanih s strani občanov, zunanjih institucij in različnih organizacij za dobro opravljeno delo.

## Dejavnost specializiranih policijskih enot

Aktivnosti PPE PU MS so se v preteklem povečale, predvsem zaradi varovanja protestnih shodov, ki so se organizirali na območju celotne Slovenije. Enota je bila največkrat za izvajanje nalog na športnih prireditvah ter za varovanje protestnih shodov, najpogosteje v Ljubljani. Večji del načrtovanih usposabljanj na policijski upravi, je enota kljub oteženim razmeram izvedla.

Enota vodnikov službenih psov PU MS ima policiste vodnike službenih psov z službenimi psi za splošno in specialistično uporabo. Za specialistično uporabo so usposobljeni trije službeni psi, ki so usposobljeni za odkrivanje prepovedanih drog, orožja, tulcev in eksploziva. Vodniki službenih psov prioritetno nudijo pomoč policistom ostalih policijskih enot, predvsem pri intervencijah ob kršitvah javnega reda in miru, varovanju javnih prireditev, asistencah, privedbah, hišnih preiskavah, iskanju oseb, sodelujejo v preventivnih ter promocijskih aktivnosti policije in prijetju nevarnih oseb.

 Damir Ivančić, mag.

 direktor policijske uprave

 višji policijski svetnik

1. Vir: SURS 2021 [↑](#footnote-ref-1)
2. Vir: SURS, 1.7.2021 [↑](#footnote-ref-2)